Martin Linqs

Martin Linqs və ya Əbu Bəkr Siracəddin () — İngiltərəli din tədqiqatçısı

 Həyatı 
Martin Linqs 1909-cu ildə İngiltərənin Mançester şəhərində doğulmuşdur. Xristian protestant ailədə göz açsa da, gənclik illərində dini mövzudakı suallara qənaətbəxş cavab tapmaması onun ateizmə meyil göstərməsinə səbəb olmuşdur.

Həyatının sonrakı illərində ədəbiyyat sahəsinə marağı artan Linqs Oksford Universitetində ingilis ədəbiyyatı üzrə təhsil almağa başlasa da, daxilindəki mənəvi boşluq iyirmi beş yaşında onu dünya dinlərini tədqiq etməyə istiqamətləndirmişdir. Nəhayət, İslamla yaxından tanış olmağa başlamış və bu sahədə çoxlu ədəbiyyat mütaliə etmişdir.

1938-ci ildə Şimali Afrikada səfərdə olarkən orada böyük sufi şeyxi Əhməd Ələvi əş-Şazəli ilə görüşmüşdür. Məhz bu görüş onun həyatının dönüş nöqtəsi hesab edilir. Martin İslamı qəbul edərək Əbu Bəkr Siracəddin adını almış, bir ildən sonra isə Misirə gələrək, Qahirə Universitetində ingilis ədəbiyyatından, əsasən, Şekspirin yaradıcılığından dərs deməyə başlamışdır.

1948-ci ildə İngiltərəyə qayıdan Martin Linqs London Universitetində ərəb dili üzrə mütəxəssis diplomuna yiyələnmiş, 1955-ci ildən başlayaraq uzun müddət Britaniya muzeyinin Şərq əlyazmaları (əsasən ərəbdilli mətnlər) şöbəsinin müdiri vəzifəsində çalışmış və bu sahədə çoxlu tədqiqatlar aparmışdır.

Həyatı boyu İslam dəyərlərinə, müsəlman mədəniyyətinə xüsusi bağlılığı ilə seçilən Martin Linqs (Əbu Bəkr Siracəddin) 2005-ci ilin may ayında 98 yaşında İngiltərədə vəfat etmişdir.

 Əsərləri 
 "Qədim inanclar, müasir xurafatlar"
 "İyirminci əsrdə bir vəli"
 "Təsəvvüf nədir?"
 "On birinci saat"
 "Əminlik kitabı"
 "Şekspirin müqəddəs sənəti"
 "Quran xəttatlığı nümunələri"
 "Məhəmməd: ilk mənbələr əsasında Onun həyatı" () — (1983)

Şair ruhlu yaradıcı insan olan Martin Linqsin iki şeir kitabı da işıq üzü görmüşdür. Yazdığı məqalələr isə "Müqayisəli din tədqiqatları", "Rüblük İslam" dərgilərində, həmçinin "Yeni İslam ensiklopediyası" və "Britannika" ensiklopediyasında dərc olunmuşdur.
 İstinadlar 

Kateqoriya:İngiltərə uzunömürlüləri
Kateqoriya:Mançesterdə doğulanlar
Kateqoriya:İngiltərədə vəfat edənlər